[pic] | EVROPSKA KOMISIJA |

Bruselj, 17.3.2010

COM(2010)101 konč.

SPOROČILO KOMISIJE SVETU IN EVROPSKEMU PARLAMENTU

Spremljevalni ukrepi glede banan: podpora trajnostnemu prilagajanju držav AKP, ki so glavne izvoznice banan, na nove razmere na področju trgovine

Banane[1] so ključnega pomena za življenje milijonov ljudi in glavni vir prihodka od izvoza za številne države v razvoju[2]. Za nekatere od teh držav je proizvodnja banan za izvoz v Evropsko unijo (EU) pomembna gospodarska dejavnost, ki ima multiplikacijske učinke na ostalo gospodarstvo.

Afriške, karibske in pacifiške (AKP) države izvoznice banan so imele običajno prednostni dostop do trga EU. Prednostim držav AKP so nasprotovale druge članice Svetovne trgovinske organizacije (STO), pritožbeni organ STO pa je večkrat odločil proti skupni ureditvi trga (SUT) Evropske unije. Pred nedavnim, decembra 2008, je pritožbeni organ odločil, da mora EU prilagoditi svojo tarifno stopnjo za banane.

Decembra 2009 je EU parafirala sporazum o bananah z latinsko ameriškimi državami izvoznicami banan, v katerem je določen časovni razpored zniževanja tarifne stopnje EU za banane za države z največjimi ugodnostmi (MFN). Tarifne stopnje za države z največjimi ugodnostmi se bodo v obdobju sedmih do devetih let s sedanje vrednosti 176 EUR na tono znižale na 114 EUR na tono.

AKP države izvoznice banan bodo imele še naprej dostop do trga EU brez carin in kvot (DFQF). Vendar bo zaradi sprememb v trgovinskih dogovorih, zlasti liberalizacije v državah z največjimi ugodnostmi (MFN) v okviru STO, zniževanje preferenčnih stopenj za države AKP izvoznice banan hitrejše, kot je bilo predvideno. S tem izzivom se bo treba ustrezno spoprijeti.

Evropska komisija je zavezana državam AKP pomagati, da se prilagodijo na učinke sprememb uvoznega režima EU. Vključevanje vseh držav v razvoju v večstranski trgovinski sistem in svetovno gospodarstvo je ključni razvojni cilj EU. Zato Evropska komisija predlaga, da se državam AKP, ki so glavne izvoznice banan, pri njihovem spopadanju z izzivi zaradi uvedbe spremljevalnih ukrepov glede banan pomaga. Predlagano trajanje ukrepov bi bilo največ štiri leta (2010–2013), proračun zanje pa 190 milijonov EUR. Komisija bo skupaj s proračunskim organom proučila možnost povečanja tega zneska za 10 milijonov EUR, če bi se v letnem proračunskem postopku sprostila ustrezna sredstva.

OZADJE

Trgovinski režim EU

AKP države izvoznice banan so imele običajno prednostni dostop do trga EU. Tej situaciji so od uvedbe skupne ureditve trga za banane leta 1993 nasprotovale druge države v Splošnem sporazumu o carinah in trgovini (GATT) ter prek mehanizma za reševanje sporov STO.

Po več sporih v STO in sledečih reformah trgovinskega režima za banane je ES 1. januarja 2006 uvedla izključno tarifni režim, v katerem se uporablja dajatev 176 EUR na tono in brezcarinska tarifna kvota 775 000 ton za banane s poreklom iz držav AKP. Vendar države z največjimi ugodnostmi s takšno situacijo niso bile zadovoljne in pritožbeni organ STO je nedavno tega, decembra 2008, odločil proti skupni ureditvi trga ES.

Tako je morala EU zaradi mednarodnih trgovinskih pogajanj in nerešenih sporov v STO svojo tarifo za države z največjimi ugodnostmi znižati pod tedanjo raven 176 EUR za tono uvoženih banan. Decembra 2009 je EU po dolgih in zapletenih pogajanjih parafirala sporazum o bananah z latinsko ameriškimi državami izvoznicami banan, v katerem je določen časovni razpored zniževanja tarifne stopnje EU za banane za države z največjimi ugodnostmi (MFN).

Ta sporazum je zgladil vse nerešene spore v STO in določa, da se bo tarifna stopnja za MFN s sedanjih 176 EUR za tono znižala na 114 EUR za tono v obdobju sedmih do devetih let. Države AKP bodo imele še naprej dostop do trga EU brez carin in kvot, ki jim ga od januarja 2008 zagotavljajo sporazumi o gospodarskih partnerstvih med regijami AKP in EU.

Zaradi spremembe tarifnega režima EU se znižajo preferenčne stopnje za države AKP. Za pomoč državam AKP, ki so dobaviteljice banan, v procesu prilagajanja Evropska komisija predlaga uvedbo posameznim državam prilagojenih spremljevalnih ukrepov za države AKP, ki so glavne izvoznice banan. Ukrepi bodo nadgradili proces prilagajanja, ki poteka v okviru posebnega sistema pomoči in posebnega okvira pomoči za tradicionalne dobavitelje banan iz držav AKP (glej oddelek 1.3 spodaj).

Trgovanje z bananami med državami AKP in EU

V desetletju od leta 1999 se je pojavilo deset držav AKP, ki so glavne izvoznice banan in ki v povprečju v EU izvozijo več kot 10 000 ton banan na leto (Priloga 1). V Afriki so to države Kamerun, Slonokoščena obala in Gana. V Karibih pa Belize, Dominika, Dominikanska republika, Jamajka, Saint Lucia, Saint Vincent in Grenadine ter Surinam. Grafa 1 in 2 prikazujeta uvoz ES iz teh držav med letoma 1999 in 2008.

V preteklih desetih letih je v določenem obdobju v EU banane dobavljalo tudi dvajset drugih držav AKP. Vendar so bile te količine precej manjše, z letnim povprečjem pod 40 tonami na državo.

Graf 1: Uvoz banan EU iz afriških držav, ki so bile glavne dobaviteljice banan v obdobju 1999–2008

[pic]

Vir: Comext, Eurostat, 2009.

Graf 2: Uvoz banan EU iz karibskih držav, ki so bile glavne dobaviteljice banan v obdobju 1999–2008

[pic]

Vir: Comext, Eurostat, 2009.

Pretekli podporni programi

V preteklosti je EU svojo pomoč sektorju banan v državah AKP razširila z vzpostavitvijo:

- posebnega sistema pomoči[3] za obdobje od 1994 do 1999 in

- posebnega okvira pomoči[4] za obdobje od 1999 do 2008.

Oba programa podpirata prilagajanje držav AKP, ki so tradicionalne izvoznice banan[5], na spremembe v režimu trga banan v ES in možne spremembe tarifnih programov. Državam upravičenkam sta zlasti pomagala pri:

- povečanju konkurenčnosti proizvodnje banan in/ali

- diverzifikaciji njihovih gospodarstev na druge sektorje, da bi se zmanjšala njihova odvisnost od banan.

Rezultati so bili v splošnem pozitivni, čeprav predvsem v državah, kjer je bila diverzifikacija prednostno področje[6], določeni izzivi ostajajo. Štiri države (Zelenortski otoki, Grenada, Madagaskar in Somalija) so postopoma zmanjšale svoj izvoz v EU in na koncu v EU celo prenehale izvažati. Dve državi AKP, ki nista bili tradicionalni dobaviteljici banan, Dominikanska republika in Gana, sta se na podlagi prednostnega dostopa na trg EU kot izvoznici banan pojavili v zadnjih letih in zato od posebnega sistema pomoči in posebnega okvira pomoči nista imeli koristi.

NOVI SPREMLJEVALNI UKREPI GLEDE BANAN

Cilji, upravičenke in področja posredovanja

S spremljevalnimi ukrepi glede banan Evropska komisija predlaga, da se desetim AKP državam, ki so v zadnjih desetih letih v EU dobavile v povprečju več kot 10 000 ton banan, pomaga pri prilagajanju na nove tarife za države z največjimi ugodnostmi. Te države so Belize, Dominika, Dominikanska republika, Gana, Jamajka, Kamerun, Saint Lucia, Saint Vincent in Grenadine, Slonokoščena obala in Surinam.

Spremljevalni ukrepi glede banan bodo pomagali izpolniti naslednje cilje sodelovanja EU z državami AKP: zmanjševanje revščine, spodbujanje trajnostne rasti in zagotavljanje skladnega vključevanja teh držav v svetovno gospodarstvo. Z ukrepi se bo podprl proces prilagajanja v državah AKP, ki so izvoznice banan, obenem pa se bodo upoštevale njihove lastne politike in strategije prilagajanja. Ukrepi bodo usmerjeni zlasti na tri cilje:

1. okrepitev konkurenčnosti sektorja: pomagati izvoznikom banan, da postanejo bolj konkurenčni v državah, kjer imajo proizvajalci na dolgi rok dobre možnosti za prilagajanje na spremembe v mednarodni trgovini;

2. spodbujanje gospodarske diverzifikacije: pomoč področjem, ki so trenutno odvisna od izvoza banan, pri ustvarjanju prihodka na druge načine lahko pripomore k zmanjšanju njihove ranljivosti, ne glede na to ali ta novi prihodek dopolnjuje ali nadomesti prihodek od izvoza banan;

3. obravnavanje širših učinkov prilagajanja na zaposlovanje, izobraževanje, zdravstvo, rabo zemljišč in okolje: znižanje tarif bo imelo zelo verjetno socialne, okoljske in gospodarske učinke na države AKP, zlasti če se bo proizvodnja banan zmanjšala. Te učinke bi lahko obravnavale strategije prilagajanja, pomoč EU pa bi jih morala pri tem podpreti.

Države upravičenke se bodo prilagajale različno glede na pomen sektorja banan v njihovem gospodarstvu, obseg njihovega izvoza v EU in njihove sposobnosti prilagajanja. Z dodatnimi prizadevanji lahko nekatere države ostanejo konkurenčne tudi na manj zaščitenem trgu, druge pa bodo morda morale poiskati druge rešitve. Zato morajo biti ukrepi prilagojeni posameznim državam ter vključeni v širše kmetijske in razvojne strategije vsake države.

Načini izvajanja

Posameznim državam prilagojene strategije bodo državam pomagale pri prilagajanju na nove tržne pogoje in usmerjale pomoč EU, kar bo zagotavljalo ustreznost in učinkovitost spremljevalnih ukrepov glede banan. Vsaka država bi morala skupaj z zainteresiranimi stranmi oblikovati posebno nacionalno strategijo prilagajanja za sektor banan ali jo posodobiti, če ta že obstaja, ter pri tem upoštevati širše politike na področju kmetijstva, okolja in zaposlovanja ter strategije razvoja. Strategije bi morale, če je ustrezno, vključevati izkušnje in rezultate iz preteklih programov za podporo sektorju banan ter temeljiti na nadaljnjih ocenah pričakovanj glede na nove trgovinske dogovore. Na podlagi teh nacionalnih strategij prilagajanja bo sprejeta večletna podporna strategija EU, ki se bo ujemala z evropskimi programi za podporo posameznim državam (Country Support Programmes). Strategije bodo nadalje natančno pregledane, da se ugotovi, ali so potrebne strateške presoje vplivov na okolje.

Priloga 1: Uvoz banan EU iz držav AKP, ki so glavne in tradicionalne dobaviteljice banan, v tonah v obdobju 1999–2008

| 1999 |2000 |2001 |2002 |2003 |2004 |2005 |2006 |2007 |2008 |Povprečje 1999–2008 | | Belize |55 650 |68 558 |51 609 |38 178 |73 806 |80 292 |74 189 |73 207 |62 357 |82 146 |65 999 | | Kamerun |160 638 |204 978 |215 455 |229 913 |293 091 |260 056 |252 912 |252 702 |221 821 |279 530 |237 110 | | Zelenortski otoki |10 |2 |0 |0 |0 |0 |0 |0 |0 |0 |1 | | Slonokoščena obala |192 522 |200 163 |216 699 |210 788 |202 034 |208 948 |183 752 |221 791 |189 438 |216 583 |204 272 | | Dominika |27 583 |27 713 |17 516 |17 467 |10 472 |12 167 |12 814 |13 298 |7 291 |10 281 |15 660 | | Dominikanska republika |42 217 |59 807 |85 886 |97 331 |109 434 |101 337 |144 683 |176 757 |206 362 |170 464 |119 428 | | Gana |2 526 |2 972 |3 345 |3 201 |928 |1 788 |4 207 |22 404 |34 134 |45 951 |12 146 | | Grenada |621 |784 |591 |557 |448 |406 |0 |0 |0 |0 |341 | | Jamajka |51 635 |40 941 |42 958 |40 600 |41 775 |28 660 |11 654 |31 863 |18 371 |40 |30 850 | | Kenija |19 |10 |1 |3 |1 |0 |0 |0 |0 |1 |4 | | Madagaskar |0 |0 |0 |0 |0 |0 |0 |0 |0 |0 |0 | | Saint Lucia |65 532 |72 566 |34 727 |49 313 |32 520 |42 872 |28 243 |36 726 |30 456 |38 512 |43 147 | | Saint Vincent in Grenadine |37 910 |42 923 |30 829 |32 520 |20 911 |23 962 |15 893 |17 239 |13 792 |8 975 |24 495 | | Surinam |39 029 |34 234 |28 720 |6 548 |0 |19 387 |35 258 |45 119 |58 788 |65 812 |33 290 | | Tanzanija |0 |0 |0 |0 |0 |0 |0 |0 |0 |0 |0 | | Vir: Comext, Eurostat, 2009.

[1] V tem sporočilu „banane“ pomenijo banane, s katerimi se trguje na mednarodni ravni in so označene s kodo STO CN 08030019. Različne vrste banan, vključno z rajskimi smokvami, so osnovni proizvod, ki pogosto odločilno prispeva k varnosti preskrbe s hrano gospodinjstev. Banana vrste cavendish, ki jo običajno kupujemo na evropskem trgu, je na mednarodni ravni najbolj prodajan sadež.

[2] Leta 2004 so bili s Sporočilom „Verige osnovnih kmetijskih proizvodov, odvisnost in revščina – predlog za akcijski načrt EU“ (COM(2004) 89 z dne 12. februarja 2004) vzpostavljeni temelji za ponovno zavezo EU glede kmetijskih proizvodov v državah v razvoju in strateške smernice za sodelovanje.

[3] Uredba Sveta (ES) št. 2686/94 z dne 31. oktobra 1994.

[4] Uredba Sveta (ES) št. 856/1999 z dne 22. aprila 1999 in Uredba Komisije (ES) št. 1609/1999.

[5] Belize, Dominika, Jamajka, Kamerun, Madagaskar, Saint Lucia, Saint Vincent in Grenadine, Slonokoščena obala, Somalija, Surinam in Zelenortski otoki.

[6] Glej „Dveletno poročilo o posebnem okviru pomoči za tradicionalne dobavitelje banan iz afriških, karibskih in pacifiških držav (držav AKP)“ COM(2010) xxxx.